title: 2013 m. vasario 18 d. Tarybos sprendimas 2013/88/BUSP, kuriuo iš dalies keičiamas Sprendimas 2010/800/BUSP dėl ribojamųjų priemonių Korėjos Liaudies Demokratinei Respublikai

text:
19.2.2013

               LT

               Europos Sąjungos oficialusis leidinys

               L 46/28

         TARYBOS SPRENDIMAS 2013/88/BUSP
   2013 m. vasario 18 d.
   kuriuo iš dalies keičiamas Sprendimas 2010/800/BUSP dėl ribojamųjų priemonių Korėjos Liaudies Demokratinei Respublikai
   EUROPOS SĄJUNGOS TARYBA,
   atsižvelgdama į Europos Sąjungos sutartį, ypač į jos 29 straipsnį,
   atsižvelgdama į 2010 m. gruodžio 22 d. Tarybos sprendimą 2010/800/BUSP dėl ribojamųjų priemonių Korėjos Liaudies Demokratinei Respublikai (1), ypač į jo 10 straipsnio 1 dalį ir 12 straipsnio 3 dalį,
   kadangi:

               (1)

               2010 m. gruodžio 22 d. Taryba priėmė Sprendimą 2010/800/BUSP;

               (2)

               2012 m. gruodžio 10 d. Taryba pareiškė savo didelį susirūpinimą dėl Korėjos Liaudies Demokratinės Respublikos (KLDR) ketinimų paleisti „veikiantį palydovą“; tokiam paleidimui reikėtų panaudoti balistinių raketų technologiją, o tai būtų dar vienas akivaizdus KLDR tarptautinių įsipareigojimų, visų pirma nustatytų Jungtinių Tautų Saugumo Tarybos (JT ST) rezoliucija (JT ST rezoliucija) 1695 (2006), JT ST rezoliucija 1718 (2006) ir JT ST rezoliucija 1874 (2009), pažeidimas ir tiesiogiai prieštarautų tarptautinės bendruomenės vieningam raginimui nevykdyti tokių paleidimų;

               (3)

               2013 m. sausio 22 d. JT ST priėmė JT ST rezoliuciją 2087 (2013), kuria smerkiamas 2012 m. gruodžio 12 d. KLDR įvykdytas paleidimas, kuriam buvo panaudota balistinių raketų technologija ir kuriuo pažeistos JT ST rezoliucija 1718 (2006) ir JT ST rezoliucija 1874 (2009);

               (4)

               2013 m. vasario 12 d. KLDR atliko branduolinį bandymą ir taip pažeidė savo tarptautinius įsipareigojimus pagal JT ST rezoliuciją 1718 (2006), JT ST rezoliuciją 1874 (2009) ir JT ST rezoliuciją 2087 (2013); šis bandymas – rimta grėsmė regioninei ir tarptautinei taikai ir saugumui;

               (5)

               JT ST rezoliucijos 2087 (2013) 5 punkto a papunktyje nustatyta, kad ribojamosios priemonės turi būti taikomos dar daugiau asmenų ir subjektų;

               (6)

               be to, JT ST rezoliucijos 2087 (2013) 5 punkto b papunktyje nustatyta, kad draudimas tiekti, parduoti arba perduoti tam tikrus objektus, medžiagas, įrangą, prekes ir technologijas pagal JT ST rezoliucijos 1718 (2006) 8 punkto a papunkčio ii įtrauką taip pat taikomas JT ST rezoliucijos 2087 (2013) 5 punkto b papunktyje nurodytiems objektams;

               (7)

               JT ST rezoliucijos 2087 (2013) 8 punkte paaiškinti tam tikri metodai, kuriuos valstybės taiko pašalindamos objektus, konfiskuotus laikantis JT ST rezoliucijos 1718 (2006) bei JT ST rezoliucijos 1874 (2009) nuostatų ir vadovaujantis JT ST rezoliucijos 1874 (2009) 14 punktu;

               (8)

               JT ST rezoliucijos 2087 (2013) 12 punkte valstybės raginamos išlaikyti budrumą ir apiboti asmenų, veikiančių į sąrašus įtrauktų asmenų ar subjektų vardu arba jiems vadovaujant, galimybes atvykti į jų teritorijas arba vykti per jas tranzitu;

               (9)

               be to, vadovaujantis JT ST rezoliucijos 2087 (2013) 13 punktu, būtina nustatyti, kad jokie į sąrašus įtrauktų asmenų ar subjektų arba kitų KLDR asmenų ar subjektų ieškiniai, susiję su sutarčių ar sandorių vykdymu, kuriam poveikį turėjo priemonės, dėl kurių sprendimas priimtas pagal atitinkamas JT ST rezoliucijas, arba Sąjungos ar bet kurios valstybės narės priemonės, nustatytos vadovaujantis atitinkamu JT ST sprendimu arba numatytos šiame sprendime, galėtų būti netenkinami;

               (10)

               vadovaujantis 2012 m. gruodžio 10 d. Tarybos išvadomis dėl KLDR, tikslinga patvirtinti papildomas ribojamąsias priemones;

               (11)

               į Sprendimą 2010/800/BUSP turėtų būti įtrauktas papildomas kriterijus, pagal kurį Sąjunga galėtų savarankiškai į sąrašus įtraukti asmenis ir subjektus, kuriems taikomos ribojamosios priemonės;

               (12)

               turėtų būti uždrausta parduoti, tiekti arba perduoti KLDR tam tikras kitas prekes, susijusias su KLDR vykdomomis masinio naikinimo ginklų programomis, ypač su jos balistinių raketų sektoriumi, ypač tam tikrų rūšių aliuminį;

               (13)

               be to, turėtų būti paaiškinta, kad tuo atveju, kai šiuo sprendimu draudžiama teikti finansines paslaugas, tai apima ir draudimo ir perdraudimo paslaugų teikimą;

               (14)

               be to, turėtų būti uždrausta parduoti auksą, tauriuosius metalus ir deimantus KLDR vyriausybei, arba iš jos arba jos naudai pirkti auksą, tauriuosius metalus ir deimantus, arba jai, iš jos arba jos naudai vežti auksą, tauriuosius metalus ir deimantus, arba tarpininkauti jai arba jos naudai parduodant ar iš jos arba jos naudai perkant auksą, tauriuosius metalus ir deimantus;

               (15)

               taip pat turėtų būti uždrausta išduoti naujai atspausdintus ar neišleistus KLDR valiutos banknotus ir naujai nukaldintas ar neišleistas monetas KLDR centriniam bankui ar jo naudai;

               (16)

               turėtų būti uždrausta parduoti ar įsigyti KLDR vyriausybės arba vyriausybės garantuojamas obligacijas;

               (17)

               be to, turėtų būti uždrausta valstybių narių teritorijose atidaryti naujus KLDR bankų filialus, patronuojamąsias įmones, atstovybes ir steigti naujas bendras įmones, taip pat KLDR bankams, įskaitant KLDR centrinį banką, įsigyti valstybių narių jurisdikcijai priklausančių bankų kapitalo dalį. Be to, valstybės narės turėtų imtis tinkamų priemonių, kad uždraustų jų teritorijose esančioms ar jų jurisdikcijai priklausančioms finansų įstaigoms steigti atstovybes ar patronuojamąsias įmones KLDR;

               (18)

               vadovaujantis JT ST komiteto, įsteigto pagal JT ST rezoliuciją 1718(2006), sprendimu, trys subjektai turėtų būti išbraukti iš Sprendimo 2010/800/BUSP II ir III prieduose pateiktų sąrašų ir turėtų būti įtraukti į to sprendimo I priede pateiktą sąrašą. Taip pat būtina iš dalies pakeisti su šiais subjektais susijusius įrašus;

               (19)

               be to, remdamasi Sprendimo 2010/800/BUSP 12 straipsnio 3 dalimi, Taryba atliko išsamią to sprendimo II ir III prieduose pateikto kitų asmenų ir subjektų sąrašo peržiūrą ir padarė išvadą, kad tiems asmenims ir subjektams turėtų būti toliau taikomos tame sprendime numatytos atitinkamos ribojamosios priemonės;

               (20)

               todėl Sprendimas 2010/800/BUSP turėtų būti atitinkamai iš dalies pakeistas,

         PRIĖMĖ ŠĮ SPRENDIMĄ:
   1 straipsnis
   Sprendimas 2010/800/BUSP iš dalies keičiamas taip:

               1)

               1 straipsnis iš dalies keičiamas taip:

                           a)

                           1 dalies b punktas pakeičiamas taip:

                                       „b)

                                       visus objektus, medžiagas, įrangą, prekes ir technologijas, kuriuos vadovaudamiesi JT ST rezoliucijos 1718 (2006) 8 punkto a papunkčio ii įtrauka ir JT ST rezoliucijos 2087 (2013) 5 punkto b papunkčiu nustatė Saugumo Taryba arba pagal JT ST rezoliucijos 1718 (2006) 12 punktą įsteigtas komitetas (toliau – Sankcijų komitetas) ir kurie galėtų būti panaudoti KLDR vykdomoms branduolinei, balistinių raketų ar kitų masinio naikinimo ginklų programoms;“;

                           b)

                           1 dalis papildoma šiuo punktu:

                                       „d)

                                       tam tikrus balistinių raketų sektoriui skirtus pagrindinius komponentus, pavyzdžiui, tam tikrų rūšių aliuminį, naudojamą su balistinėmis raketomis susijusiose sistemose. Sąjunga imasi reikiamų priemonių, kad nustatytų atitinkamus objektus, kuriems turi būti taikoma ši nuostata.“;

                           c)

                           2 dalies b punktas pakeičiamas taip:

                                       „b)

                                       asmenims, subjektams arba įstaigoms KLDR arba naudojimui KLDR tiesiogiai arba netiesiogiai teikti finansavimą arba finansinę paramą, susijusius su 1 dalyje nurodytais objektais ir technologijomis, įskaitant visų pirma dotacijas, paskolas ir eksporto kredito draudimą, taip pat draudimą ir perdraudimą, kurie būtų skirti tokiems objektams ir technologijoms parduoti, tiekti, perduoti arba eksportuoti, arba su jais susijusiems techninio pobūdžio mokymui, konsultacijoms, paslaugoms, pagalbai ar tarpininkavimo paslaugoms teikti;“.

               2)

               Įrašomi šie straipsniai:
               „1a straipsnis
               Draudžiama tiesiogiai ar netiesiogiai parduoti auksą, tauriuosius metalus ir deimantus KLDR vyriausybei, valstybinėms įstaigoms, įmonėms ir agentūroms, KLDR centriniam bankui, taip pat jų vardu veikiantiems arba jų vadovaujamiems asmenims ir subjektams arba jiems nuosavybės teise priklausantiems ar jų kontroliuojamiems subjektams, iš jų pirkti auksą, tauriuosius metalus ir deimantus, jiems, iš jų arba jų naudai vežti auksą, tauriuosius metalus ir deimantus arba tarpininkauti jiems parduodant ar iš jų perkant auksą, tauriuosius metalus ir deimantus.
               Sąjunga imasi reikiamų priemonių, kad nustatytų atitinkamus objektus, kuriems turi būti taikoma ši nuostata.
               1b straipsnis
               Draudžiama išduoti naujai atspausdintus ar neišleistus KLDR valiutos banknotus ir naujai nukaldintas ar neišleistas monetas KLDR centriniam bankui ar jo naudai.“
               „2a straipsnis
               Draudžiamas KLDR vyriausybės ar vyriausybės garantuojamų obligacijų, išleistų po šio sprendimo įsigaliojimo, tiesioginis ar netiesioginis pardavimas toliau išvardytiems subjektams arba pirkimas iš šių subjektų, arba tarpininkavimas jomis prekiaujant ir pagalba jas išduodant; šie subjektai: KLDR vyriausybė, jos valstybinės įstaigos, įmonės ir agentūros, KLDR centrinis bankas ar bankai, kurių buveinė yra KLDR, bankų, kurių buveinė yra KLDR, filialai ir patronuojamosios įmonės, tiek priklausantys valstybių narių jurisdikcijai, tiek jai nepriklausantys, finansų subjektai, kurių buveinė yra ne KLDR ir kurie nepriklauso valstybių narių jurisdikcijai, tačiau kuriuos kontroliuoja asmenys ir subjektai, kurių nuolatinė gyvenamoji vieta ar buveinė yra KLDR, taip pat visi asmenys ir subjektai, veikiantys jų vardu ar jiems vadovaujant, arba šiems asmenims nuosavybės teise priklausantys ar jų kontroliuojami subjektai.“.

               3)

               4 straipsnis iš dalies keičiamas taip:

                           a)

                           1 dalis papildoma šiuo punktu:

                                       „d)

                                       IIIA priede išvardytiems ir į I, II arba III priedus neįtrauktiems asmenims, kurie, be kita ko, teikdami finansines paslaugas, dalyvauja tiekiant KLDR arba iš KLDR visų rūšių ginklus bei su jais susijusius reikmenis ar objektus, medžiagas, įrangą, prekes ir technologijas, kurie galėtų būti panaudoti KLDR vykdomoms branduolinei, balistinių raketų ar kitų masinio naikinimo ginklų programoms.“;

                           b)

                           7 dalis pakeičiama taip:
                           „7.   Valstybės narės gali leisti taikyti 1 dalies b, c ir d punktuose nustatytų priemonių išimtis, kai kelionė yra pateisinama skubiais humanitariniais tikslais arba dėl dalyvavimo tarpvyriausybiniuose susitikimuose, įskaitant tuos, kuriuos remia Sąjunga arba kurių priimančioji šalis yra ESBO pirmininkaujanti valstybė narė, kuriuose vyksta politinis dialogas, kuriuo tiesiogiai propaguojami demokratija, žmogaus teisės ir teisinės valstybės principai KLDR.“;

                           c)

                           9 dalis pakeičiama taip:
                           „9.   Tais atvejais, kai pagal 4, 5 ir 7 dalis valstybė narė leidžia I, II, III arba IIIA prieduose išvardytiems asmenims atvykti į jos teritoriją arba vykti per ją tranzitu, šis leidimas galioja tik tuo tikslu, kuriam jis buvo suteiktas, ir tik su juo susijusiems asmenims.“;

                           d)

                           papildoma šia dalimi:
                           „10.   Valstybės išlaiko budrumą ir apriboja asmenų, veikiančių į I priedo sąrašą įtrauktų asmenų ar subjektų vardu arba jiems vadovaujant, galimybes atvykti į jų teritorijas arba vykti per jas tranzitu.“.

               4)

               5 straipsnio 1 dalis papildoma šiuo punktu:

                           „d)

                           IIIA priede išvardytiems ir į I, II arba III priedus neįtrauktiems asmenims ir subjektams, kurie, be kita ko, teikdami finansines paslaugas, dalyvauja tiekiant KLDR arba iš KLDR visų rūšių ginklus bei su jais susijusius reikmenis ar objektus, medžiagas, įrangą, prekes ir technologijas, kurie galėtų būti panaudoti KLDR vykdomoms branduolinei, balistinių raketų ar kitų masinio naikinimo ginklų programoms.“.

               5)

               Įterpiamas šis straipsnis:
               „6a straipsnis
               1.   Draudžiama valstybių narių teritorijose atidaryti naujus KLDR bankų filialus, patronuojamąsias įmones, atstovybes ir steigti naujas bendras įmones, taip pat KLDR bankams, įskaitant KLDR centrinį banką, jo filialus, patronuojamąsias įmones ir kitus finansų subjektus, nurodytus 6 straipsnyje, įsigyti valstybių narių jurisdikcijai priklausančių bankų kapitalo dalį.
               2.   Valstybių narių teritorijose esančioms arba jų jurisdikcijai priklausančioms finansų įstaigoms draudžiama atidaryti atstovybes ar patronuojamąsias įmones KLDR.“.

               6)

               7 straipsnio 5 dalis pakeičiama taip:
               „5.   Kai atliekamas 1 ar 2 dalyse nurodytas patikrinimas, objektus, kuriuos pagal šį sprendimą yra draudžiama tiekti, parduoti, perduoti arba eksportuoti, valstybės narės konfiskuoja ir pašalina, kaip nustatyta JT ST rezoliucijos 1874 (2009) 14 punkte ir JT ST rezoliucijos 2087 (2013) 8 punkte.“.

               7)

               Įrašomas šis straipsnis:
               „8a straipsnis
               Jokie nurodytų asmenų ar subjektų, įtrauktų į I II, III ir IIIA prieduose pateiktus sąrašus, arba kitų KLDR asmenų ar subjektų, įskaitant KLDR vyriausybę, jos valstybines įstaigas, įmones ir agentūras, arba asmenų ar subjektų, pateikusių ieškinį tų asmenų ar subjektų vardu ar jų naudai, ieškiniai, įskaitant ieškinius dėl kompensavimo ar žalos atlyginimo arba kitus tokios rūšies ieškinius, pavyzdžiui, priešpriešinius ieškinius, baudas arba ieškinius pagal garantiją, prašymus pratęsti obligacijos ar finansinės garantijos terminą arba jas apmokėti, įskaitant ieškinius dėl akredityvų ir panašių priemonių, kurie yra susiję su sutartimi ar sandoriu, kurio vykdymui tiesioginį ar netiesioginį, visapusišką arba dalinį poveikį turėjo priemonės, dėl kurių sprendimas priimtas pagal JT ST rezoliuciją 1718 (2006), JT ST rezoliuciją 1874 (2008) ir JT ST rezoliuciją 2087 (2013), įskaitant Sąjungos ar bet kurios valstybės narės priemones, nustatytas įgyvendinant atitinkamus Saugumo Tarybos sprendimus, nustatytas pagal jų reikalavimus arba su jais susijusias, arba priemones, numatytas šiame sprendime, netenkinami.“.

               8)

               9 straipsnio 2 dalis pakeičiama taip:
               „2.   Taryba, remdamasi valstybių narių arba Sąjungos vyriausiojo įgaliotinio užsienio reikalams ir saugumo politikai pasiūlymu, vieningai nustato II, III ir IIIA prieduose pateiktus sąrašus ir priima jų pakeitimus.“.

               9)

               10 straipsnio 2 dalis pakeičiama taip:
               „2.   Jeigu Taryba nusprendžia asmeniui arba subjektui taikyti 4 straipsnio 1 dalies b, c ir d punktuose ir 5 straipsnio 1 dalies b, c ir d punktuose nurodytas priemones, ji atitinkamai iš dalies pakeičia II, III arba IIIA priedą.“.

               10)

               11 straipsnis pakeičiamas taip:
               „11 straipsnis
               1.   I, II, III ir IIIA prieduose pateikiami į sąrašą įtrauktų asmenų ir subjektų įtraukimo į sąrašą motyvai, kuriuos Saugumo Taryba arba Sankcijų komitetas yra pateikę dėl I priedo.
               2.   Be to, I, II, III ir IIIA prieduose pateikiama informacija, jei jos yra, būtina atitinkamų asmenų tapatybei nustatyti arba subjektams identifikuoti, kurią Saugumo Taryba arba Sankcijų komitetas yra pateikę dėl I priedo. Asmenų atveju gali būti pateikiama, be kita ko, tokia informacija: vardas, pavardė, įskaitant alias, gimimo data ir vieta, pilietybė, paso ir asmens tapatybės kortelės numeriai, lytis, adresas, jei žinomas, ir pareigos arba profesija. Subjektų atveju gali būti pateikiama, be kita ko, tokia informacija: pavadinimai, registracijos vieta ir data, registracijos numeris ir verslo vieta. I priede taip pat nurodoma Saugumo Tarybos arba Sankcijų komiteto atlikto įtraukimo į sąrašą data.“.

               11)

               12 straipsnio 3 dalis pakeičiama taip:
               „3.   4 straipsnio 1 dalies b, c ir d punktuose ir 5 straipsnio 1 dalies b, c ir d punktuose nurodytos priemonės peržiūrimos reguliariai ir ne rečiau kaip kas 12 mėnesių. Jas nustojama taikyti atitinkamiems asmenims ir subjektams, jeigu 9 straipsnio 2 dalyje nurodyta tvarka Taryba nustato, kad sąlygos, dėl kurių jos taikomos, nebeegzistuoja.“.

         2 straipsnis
   Šio sprendimo I priede išvardyti asmenys ir subjektai įtraukiami į Sprendimo 2010/800/BUSP I priede pateiktus sąrašus.
   3 straipsnis
   Šio sprendimo II priede išvardyti subjektai išbraukiami iš Sprendimo 2010/800/BUSP II ir III prieduose pateiktų sąrašų.
   4 straipsnis
   Šio sprendimo III priede pateiktas tekstas pridedamas kaip Sprendimo 2010/800/BUSP IIIA priedas.
   5 straipsnis
   Šis sprendimas įsigalioja jo paskelbimo Europos Sąjungos oficialiajame leidinyje dieną.

      Priimta Briuselyje 2013 m. vasario 18 d.

            Tarybos vardu

            Pirmininkė

         C. ASHTON

      (1)  OL L 341, 2010 12 23, p. 32.

      I PRIEDAS

         2 straipsnyje nurodyti asmenys ir subjektai

      A.   4 straipsnio 1 dalies a punkte ir 5 straipsnio 1 dalies a punkte nurodytų asmenų sąrašas

                  Vardas, pavardė

                  Alias

                  Gimimo data

                  Įtraukimo į sąrašą data

                  Kita informacija

                  1.

                  Paek Chang-Ho

                  Paek Chang-Ho
                  Paek Ch’ang-Ho

                  Gimimo data: 1964 m. birželio 18 d.
                  Gimimo vieta: Kaesong (Kesongas), KLDR

                  2013 m. sausio 22 d.

                  Vyresnysis pareigūnas ir Korėjos kosminių technologijų komiteto palydovų kontrolės centro vadovas
                  Paso Nr.: 381420754;
                  Paso išdavimo data: 2011 m. gruodžio 7 d.
                  Pasas galioja iki: 2016 m. gruodžio 7 d.

                  2.

                  Chang Myong-Chin

                  Jang Myong-Jin

                  Gimimo data: 1966 m.
                  Kita gimimo data: 1965 m.

                  2013 m. sausio 22 d.

                  Sohae palydovų paleidimo stoties generalinis direktorius ir paleidimo centro, iš kurio 2012 m. balandžio 13 d. ir gruodžio 12 d. buvo paleistos raketos, vadovas.

                  3.

                  Ra Ky’ong-Su

                  2013 m. sausio 22 d.

                  Ra Ky’ong-Su yra Tanchon Commercial Bank (TCB, Tančono komercinis bankas) pareigūnas. Vykdydamas šias pareigas jis TCB padėdavo sudaryti sandorius. 2009 m. balandžio mėn. Komitetas įtraukė Tanchon Commercial Bank į sąrašą kaip pagrindinį KLDR finansinį subjektą, atsakingą už įprastinės ginkluotės, balistinių raketų ir su tokių ginklų surinkimu ir gamyba susijusių prekių pardavimą.

                  4.

                  Kim Kwang-il

                  2013 m. sausio 22 d.

                  Kim Kwang-il yra Tanchon Commercial Bank (TCB, Tančono komercinis bankas) pareigūnas. Vykdydamas šias pareigas jis TCB ir įmonei Korea Mining Development Trading Corporation (KOMID) padėdavo sudaryti sandorius. 2009 m. balandžio mėn. Komitetas įtraukė Tanchon Commercial Bank į sąrašą kaip pagrindinį KLDR finansinį subjektą, atsakingą už įprastinės ginkluotės, balistinių raketų ir su tokių ginklų surinkimu ir gamyba susijusių prekių pardavimą. Komitetas įmonę KOMID į sąrašą įtraukė 2009 m. balandžio mėn.; šis subjektas yra pagrindinė KLDR prekybos ginklais ir su balistinėmis raketomis bei įprastine ginkluote susijusių prekių ir įrangos eksporto įmonė.

      B.   5 straipsnio 1 dalies a punkte nurodytų subjektų sąrašas

                  Pavadinimas

                  Alias

                  Vieta

                  Įtraukimo į sąrašą data

                  Kita informacija

                  1.

                  Korean Committee for Space Technology

                  DPRK Committee for Space Technology; Department of Space
                  Technology of the DPRK;
                  Committee for Space Technology;
                  KCST

                  Pyongyang (Pchenjanas), KLDR

                  2013 m. sausio 22 d.

                     The Korean Committee for Space Technology (KCST, Korėjos kosminių technologijų komitetas) per palydovų kontrolės centrą ir Sohae paleidimų centrą organizavo KLDR vykdytus raketų paleidimus 2012 m. balandžio 13 d. ir 2012 m. gruodžio 12 d.

                  2.

                  Bank of East Land

                  Dongbang Bank;
                  Tongbang U’Nhaeng;
                  Tongbang Bank

                  P.O. Box 32, BEL Building, Jonseung-Dung, Moranbong District, Pyongyang, DPRK (Pchenjanas, KLDR)

                  2013 m. sausio 22 d.

                  KLDR finansų įstaiga „Bank of East Land“ padeda ginklų gamybos ir eksporto įmonei „Green Pine Associated Corporation (Green Pine)“ sudaryti su ginklais susijusius sandorius ir teikia jau kitą paramą. Bank of East Land aktyviai bendradarbiavo su Green Pine stengdamosi lėšas pervesti tokiu būdu, kad būtų išvengta sankcijų. 2007 m. ir 2008 m. Bank of East Land sudarė palankesnes sąlygas sudaryti sandorius, kuriuose dalyvavo Green Pine ir Irano finansų įstaigos, įskaitant Bank Melli ir Bank Sepah. Saugumo Taryba įtraukė Bank Sepah į JT ST rezoliucijoje 1747 (2007) pateiktą sąrašą kaip paramą Irano balistinių raketų programai teikiantį subjektą. Įmonė Green Pine į sąrašą Komiteto sprendimu buvo įtraukta 2012 m. balandžio mėn.

                  3.

                  Korea Kumryong Trading Corporation

                  2013 m. sausio 22 d.

                  Nuododamasi šiuo alias, įmonė Korea Mining Development Trading Corporation (KOMID) vykdo viešųjų pirkimų veiklą. Komitetas įmonę KOMID į sąrašą įtraukė 2009 m. balandžio mėn.; šis subjektas yra pagrindinė KLDR prekybos ginklais ir su balistinėmis raketomis bei įprastine ginkluote susijusių prekių ir įrangos eksporto įmonė.

                  4.

                  Tosong Technology Trading Corporation

                  Pyongyang (Pchenjanas), KLDR

                  2013 m. sausio 22 d.

                  Įmonė Korea Mining Development Corporation (KOMID) yra įmonės Tosong Technology Trading Corporation patronuojančioji bendrovė. Komitetas įmonę KOMID į sąrašą įtraukė 2009 m. balandžio mėn.; šis subjektas yra pagrindinė KLDR prekybos ginklais ir su balistinėmis raketomis bei įprastine ginkluote susijusių prekių ir įrangos eksporto įmonė.

                  5.

                  Korea Ryonha Machinery Joint Venture Corporation

                  Chosun Yunha Machinery Joint Operation Company;
                  Korea Ryenha Machinery J/V Corporation;
                  Ryonha Machinery Joint Venture Corporation

                  Central District, Pyongyang, DPRK (Pchenjanas, KLDR);
                  Mangungdae-gu, Pyongyang, DPRK (Pchenjanas, KLDR);
                  Mangyongdae District, Pyongyang, DPRK (Pchenjanas, KLDR)

                  2013 m. sausio 22 d.

                  Įmonė Korea Ryonbong General Corporation yra įmonės Korea Ryonha Machinery Joint Venture Corporation patronuojančioji bendrovė. Komitetas įtraukė įmonę Korea Ryonbong General Corporation į sąrašą 2009 m. balandžio mėn.; tai gynybos pramonės konglomeratas, kurio specializacija – KLDR gynybos pramonei skirtų prekių įsigijimas ir minėtos šalies karinės prekybos rėmimas.

                  6.

                  Leader (Hong Kong) International

                  Leader International Trading Limited

                  Room 1610 Nan Fung Tower, 173 Des Voeux Road, Hong Kong

                  2013 m. sausio 22 d.

                  Įmonės Korea Mining Development Trading Corporation (KOMID) vardu veikia krovinių vežimo srityje. Komitetas įmonę KOMID į sąrašą įtraukė 2009 m. balandžio mėn.; šis subjektas yra pagrindinė KLDR prekybos ginklais ir su balistinėmis raketomis bei įprastine ginkluote susijusių prekių ir įrangos eksporto įmonė.

                  7.

                  Green Pine Associated Corporation

                  Cho’ngsong United Trading Company;
                  Chongsong Yonhap;
                  Ch’o’ngsong Yo’nhap;
                  Chosun Chawo’n Kaebal T’uja Hoesa;
                  Jindallae;
                  Ku’mhaeryong Company LTD;
                  Natural Resources Development and Investment Corporation;
                  Saeingp’il Company

                  c/o Reconnaissance General Bureau Headquarters, Hyongjesan-Guyok, Pyongyang, DPRK (Pchenjanas, KLDR);
                  Nungrado, Pyongyang, DPRK (Pchenjanas, KLDR)

                  2012 m. gegužės 2 d.

                  Įmonė Green Pine Associated Corporation (Green Pine) perėmė didelę dalį įmonės Korea Mining Development Trading Corporation (KOMID) vykdytos veiklos. Komitetas įmonę KOMID į sąrašą įtraukė 2009 m. balandžio mėn.; šis subjektas yra pagrindinė KLDR prekybos ginklais ir su balistinėmis raketomis bei įprastine ginkluote susijusių prekių ir įrangos eksporto įmonė.

                     Green Pine taip pat atsakinga už maždaug pusės KLDR eksportuojamų ginklų ir susijusių medžiagų eksportą.

                     Green Pine įtraukta į sąrašą dėl sankcijų už ginklų ar susijusių medžiagų eksportą iš Šiaurės Korėjos. Green Pine specializacija – karinių jūrų laivų ir ginkluotės, pavyzdžiui, povandeninių laivų, karinių laivų ir raketinių sistemų gamyba; šis subjektas eksportavo torpedas ir teikė techninę pagalbą su gynyba susijusioms Irano įmonėmis.

                  8.

                  Amroggang Development Banking Corporation

                  Amroggang Development Bank;
                  Amnokkang Development Bank

                  Tongan-dong, Pyongyang, DPRK (Pchenjanas, KLDR)

                  2012 m. gegužės 2 d.

                  2006 m. įsteigta Amroggang korporacija yra su Tanchon Commercial Bank (Tančono komerciniu banku) susijusi bendrovė, kurią valdo Tanchonpareigūnai. Tanchon dalyvauja finansuojant KOMID vykdomą balistinių raketų pardavimą ir taip pat dalyvavo su balistinėmis raketomis susijusiuose KOMID ir Irano Shahid Hemmat Industrial Group (SHIG) sandoriuose. 2009 m. balandžio mėn. Komitetas įtraukė Tanchon Commercial Bank į sąrašą kaip pagrindinį KLDR finansinį subjektą, atsakingą už įprastinės ginkluotės, balistinių raketų ir su tokių ginklų surinkimu ir gamyba susijusių prekių pardavimą. Komitetas įmonę KOMID į sąrašą įtraukė 2009 m. balandžio mėn.; šis subjektas yra pagrindinė KLDR prekybos ginklais ir su balistinėmis raketomis bei įprastine ginkluote susijusių prekių ir įrangos eksporto įmonė. Saugumo Taryba įtraukė SHIG į JT ST rezoliucijoje 1737 (2006) pateiktą sąrašą kaip subjektą, dalyvaujantį Irano balistinių raketų programoje.

                  9.

                  Korea Heungjin Trading Company

                  Hunjin Trading Co.;
                  Korea Henjin Trading Co.;
                  Korea Hengjin Trading Company

                  Pyongyang, DPRK (Pchenjanas, KLDR),

                  2012 m. gegužės 2 d.

                  Įmonė KOMID naudoja bendrovę Korea Heungjin Trading Company prekybos tikslais. Įtariama, kad ši bendrovė dalyvavo tiekiant su raketomis susijusias prekes Irano Shahid Hemmat Industrial Group (SHIG). Heungjin siejama su KOMID ir, konkrečiau, su KOMID viešųjų pirkimų tarnyba. Heungjin buvo naudojama siekiant įsigyti pažangųjį skaitmeninį valdiklį, naudojamą kuriant raketas. Komitetas įmonę KOMID į sąrašą įtraukė 2009 m. balandžio mėn.; šis subjektas yra pagrindinė KLDR prekybos ginklais ir su balistinėmis raketomis bei įprastine ginkluote susijusių prekių ir įrangos eksporto įmonė. Saugumo Taryba įtraukė SHIG į JT ST rezoliucijoje 1737 (2006) pateiktą sąrašą kaip subjektą, dalyvaujantį Irano balistinių raketų programoje.

      II PRIEDAS

         3 straipsnyje nurodyti subjektai

                  1.

                  Green Pine Associated Corporation

                  2.

                  Korea Heungjin Trading Company

                  3.

                  Tosong Technology Trading Corporation

                  4.

                  Korea Ryonha Machinery Joint Venture Corporation

                  5.

                  Amroggang Development Banking Corporation

                  6.

                  Bank of East Land

      III PRIEDAS

            „IIIA PRIEDAS
            A.   4 straipsnio 1 dalies d punkte ir 5 straipsnio 1 dalies d punkte nurodytų asmenų sąrašas
            … .
            B.   5 straipsnio 1 dalies d punkte nurodytų subjektų sąrašas
            … .”


19.2.2016

               LT

               Europos Sąjungos oficialusis leidinys

               C 65/184

         P7_TA(2013)0250
   Nuolatinių komitetų narių skaičius
   2013 m. birželio 12 d. Europos Parlamento sprendimas dėl nuolatinių komitetų narių skaičiaus (2013/2671(RSO))
   (2016/C 065/29)

      Europos Parlamentas,

               —

               atsižvelgdamas į Pirmininkų sueigos pasiūlymą,

               —

               atsižvelgdamas į savo 2009 m. liepos 15 d. (1), 2011 m. gruodžio 14 d. (2) ir 2012 m. sausio 18 d. (3) sprendimus dėl nuolatinių komitetų narių skaičiaus,

               —

               atsižvelgdamas į Darbo tvarkos taisyklių 183 straipsnį,

               1.

               nusprendžia nuolatinių komitetų narių skaičių pakeisti taip:

                           I.

                           Užsienio reikalų komitetas: 79 nariai,

                           II.

                           Vystymosi komitetas: 30 narių,

                           III.

                           Tarptautinės prekybos komitetas: 31 narys,

                           IV.

                           Biudžeto komitetas: 45 nariai,

                           V.

                           Biudžeto kontrolės komitetas: 31 narys,

                           VI.

                           Ekonomikos ir pinigų politikos komitetas: 50 narių,

                           VII.

                           Užimtumo ir socialinių reikalų komitetas: 50 narių,

                           VIII.

                           Aplinkos, visuomenės sveikatos ir maisto saugos komitetas: 71 narys,

                           IX.

                           Pramonės, mokslinių tyrimų ir energetikos komitetas: 61 narys,

                           X.

                           Vidaus rinkos ir vartotojų apsaugos komitetas: 41 narys,

                           XI.

                           Transporto ir turizmo komitetas: 47 nariai,

                           XII.

                           Regioninės plėtros komitetas: 50 narių,

                           XIII.

                           Žemės ūkio ir kaimo plėtros komitetas: 44 nariai,

                           XIV.

                           Žuvininkystės komitetas: 25 nariai,

                           XV.

                           Kultūros ir švietimo komitetas: 31 narys,

                           XVI.

                           Teisės reikalų komitetas: 25 nariai,

                           XVII.

                           Piliečių laisvių, teisingumo ir vidaus reikalų komitetas: 60 narių,

                           XVIII.

                           Konstitucinių reikalų komitetas: 26 nariai,

                           XIX.

                           Moterų teisių ir lyčių lygybės komitetas: 35 nariai,

                           XX.

                           Peticijų komitetas: 35 nariai;

               2.

               nusprendžia, kad šis sprendimas įsigalios 2013 m. liepos 1 d.;

               3.

               paveda Pirmininkui perduoti šį sprendimą susipažinti Tarybai ir Komisijai.

      (1)  OL C 224 E, 2010 8 19, p. 34.

      (2)  Priimti tekstai, P7_TA(2011)0570.

      (3)  Priimti tekstai, P7_TA(2012)0001.


title: 2012/105/ES: 2011 m. gruodžio 14 d. Tarybos sprendimas dėl Europos Sąjungos ir Rusijos Federacijos susitarimo pasikeičiant laiškais, susijusio su iš Rusijos Federacijos į Europos Sąjungą eksportuojamai medienai taikomų tarifinių kvotų administravimu, ir Europos Sąjungos ir Rusijos Federacijos Vyriausybės protokolo dėl techninių sąlygų pagal tą susitarimą pasirašymo Sąjungos vardu ir laikino taikymo

text:
29.2.2012

                  LT

                  Europos Sąjungos oficialusis leidinys

                  L 57/1

         TARYBOS SPRENDIMAS
         2011 m. gruodžio 14 d.
         dėl Europos Sąjungos ir Rusijos Federacijos susitarimo pasikeičiant laiškais, susijusio su iš Rusijos Federacijos į Europos Sąjungą eksportuojamai medienai taikomų tarifinių kvotų administravimu, ir Europos Sąjungos ir Rusijos Federacijos Vyriausybės protokolo dėl techninių sąlygų pagal tą susitarimą pasirašymo Sąjungos vardu ir laikino taikymo
         (2012/105/ES)
         EUROPOS SĄJUNGOS TARYBA,
         atsižvelgdama į Sutartį dėl Europos Sąjungos veikimo, ypač į jos 207 straipsnio 4 dalies pirmą pastraipą kartu su 218 straipsnio 5 dalimi,
         atsižvelgdama į Europos Komisijos pasiūlymą,
         kadangi:

                     (1)

                     atsižvelgdama į tai, kad Sąjungos ekonomikai svarbus žaliavinės medienos importas, o Rusijos Federacija yra Europos Sąjungai svarbi žaliavinės medienos tiekėja, Komisija vedė derybas su Rusijos Federacija dėl pastarosios įsipareigojimų mažinti arba panaikinti šiuo metu jos taikomus eksporto muitus, įskaitant žaliavinei medienai taikomus eksporto muitus;

                     (2)

                     šie įsipareigojimai Rusijos Federacijai stojant į Pasaulio prekybos organizaciją (PPO) turės būti įtraukti į jos PPO nuolaidų sąrašą ir jie taip pat apima nurodytų rūšių spygliuočių medienos eksportui taikomas tarifines kvotas, kurių dalis skirta eksportui į Sąjungą;

                     (3)

                     vedant derybas dėl Rusijos Federacijos stojimo į PPO, Komisija Sąjungos vardu taip pat vedė derybas dėl Europos Sąjungos ir Rusijos Federacijos susitarimo pasikeičiant laiškais, susijusio su iš Rusijos Federacijos į Europos Sąjungą eksportuojamai medienai taikomų tarifinių kvotų administravimu (toliau – Susitarimas);

                     (4)

                     kaip numatyta Susitarime, Sąjunga ir Rusijos Federacija vedė derybas dėl išsamių tarifinių kvotų valdymo techninių sąlygų, dėl kurių susitarta protokole dėl techninių sąlygų pagal tą Susitarimą (toliau – protokolas);

                     (5)

                     Susitarimas ir protokolas turėtų būti pasirašyti;

                     (6)

                     atsižvelgiant į poreikį užtikrinti, kad reikiama tarifinių kvotų, taikomų iš Rusijos Federacijos į Sąjungą eksportuojamai medienai, valdymo sistema būtų taikoma nuo Rusijos Federacijos įstojimo į PPO dienos, Susitarimas ir protokolas turėtų būti taikomi laikinai kol bus užbaigtos jų sudarymui būtinos procedūros;

                     (7)

                     norint užtikrinti vienodas Susitarimo ir protokolo nuostatų, susijusių su medienos eksportui iš Rusijos Federacijos į Sąjungą taikomų tarifinių kvotų valdymu, taikymo sąlygas, Komisijai turėtų būti suteikti įgyvendinimo įgaliojimai. Šie įgaliojimai turėtų būti naudojami remiantis 2011 m. vasario 16 d. Europos Parlamento ir Tarybos reglamentu (ES) Nr. 182/2011, kuriuo nustatomos valstybių narių vykdomos Komisijos naudojimosi įgyvendinimo įgaliojimais kontrolės mechanizmų taisyklės ir bendrieji principai (1);

                     (8)

                     priimant įgyvendinimo aktus dėl iš Rusijos Federacijos eksportuojamai medienai taikomų tarifinių kvotų valdymo Sąjungoje turėtų būti taikoma nagrinėjimo procedūra, nes šie aktai yra susiję su bendra prekybos politika ir todėl jiems taikomas Reglamento (ES) Nr. 182/2011 2 straipsnio 2 dalies b punkto iv papunktis,

               PRIĖMĖ ŠĮ SPRENDIMĄ:

            1 straipsnis
            Sąjungos vardu įgaliojama pasirašyti Europos Sąjungos ir Rusijos Federacijos susitarimą pasikeičiant laiškais, susijusį su iš Rusijos Federacijos į Europos Sąjungą eksportuojamai medienai taikomų tarifinių kvotų administravimu, ir Europos Sąjungos ir Rusijos Federacijos Vyriausybės protokolą dėl techninių sąlygų pagal tą susitarimą, su sąlyga, kad jie bus sudaryti.
            Susitarimo ir protokolo tekstai pridedami prie šio sprendimo.

            2 straipsnis
            Tarybos pirmininkas įgaliojamas paskirti asmenį (-is), įgaliotą (-us) Sąjungos vardu pasirašyti Susitarimą ir protokolą.

            3 straipsnis
            Kaip nustatyta atitinkamai Susitarime ir protokolo 26 straipsnio 3 dalyje, Susitarimas ir protokolas laikinai taikomi nuo Rusijos Federacijos įstojimo į PPO dienos, kol bus užbaigtos Susitarimo sudarymui būtinos procedūros (2).

            4 straipsnis
            Komisija nustato išsamias kvotų leidimų skyrimo metodo taisykles, kaip nurodyta protokolo 5 straipsnio 2 dalyje, ir visas kitas nuostatas, kurių Sąjungai reikia eksportui į Sąjungą skirtų tarifinių kvotų kiekiams valdyti. Tie įgyvendinimo aktai priimami taikant 5 straipsnyje nurodytą nagrinėjimo procedūrą.

            5 straipsnis

               1.   Komisijai talkina komitetas. Šis komitetas yra Reglamente (ES) Nr. 182/2011 nurodytas komitetas.

               2.   Darant nuorodą į šį straipsnį taikomas Reglamento (ES) Nr. 182/2011 5 straipsnis.

            6 straipsnis
            Šis sprendimas įsigalioja jo priėmimo dieną.

            Priimta Ženevoje 2011 m. gruodžio 14 d.

                  Tarybos vardu

                  Pirmininkas

               M. NOGAJ

            (1)  OL L 55, 2011 2 28, p. 13.

            (2)  Tarybos Generalinis sekretoriatas Europos Sąjungos oficialiajame leidinyje paskelbs datą, nuo kurios Susitarimas ir protokolas bus laikinai taikomi.


title: 2006 m. kovo 20 d.  Tarybos sprendimas 2006/366/BUSP, dėl Europos Sąjungos ir Gruzijos Vyriausybės susitarimo dėl ES specialiojo įgaliotinio Pietų Kaukaze ir jo paramos grupės statuso Gruzijoje

text:
23.5.2006

               LT

               Europos Sąjungos oficialusis leidinys

               L 135/14

         TARYBOS SPRENDIMAS 2006/366/BUSP
   2006 m. kovo 20 d.
   dėl Europos Sąjungos ir Gruzijos Vyriausybės susitarimo dėl ES specialiojo įgaliotinio Pietų Kaukaze ir jo paramos grupės statuso Gruzijoje
   EUROPOS SĄJUNGOS TARYBA,
   atsižvelgdama į Europos Sąjungos sutartį, ypač į jos 24 straipsnį,
   atsižvelgdama į pirmininkaujančios valstybės narės rekomendaciją,
   kadangi:

               (1)

               2005 m. liepos 28 d. Taryba priėmė Bendruosius veiksmus 2005/582/BUSP, iš dalies keičiančius Europos Sąjungos specialiojo įgaliotinio Pietų Kaukaze įgaliojimus ir pratęsiančius jų terminą (1).

               (2)

               Priėmus 2005 m. spalio 3 d. Tarybos sprendimą, kuriuo pirmininkaujanti valstybė narė įgaliojama, prireikus, padedant Generaliniam sekretoriui-vyriausiajam įgaliotiniui, pradėti derybas, pirmininkaujanti valstybė narė derėjosi su Gruzija dėl ES specialiojo įgaliotinio Pietų Kaukaze ir jo paramos grupės statuso Gruzijoje.

               (3)

               Šis Susitarimas turėtų būti patvirtintas,

         NUSPRENDĖ:
   1 straipsnis
   Sąjungos vardu patvirtinamas Europos Sąjungos ir Gruzijos susitarimas dėl ES specialiojo įgaliotinio Pietų Kaukaze ir jo paramos grupės statuso Gruzijoje.
   Susitarimo tekstas pateikiamas šio sprendimo priede.
   2 straipsnis
   Tarybos pirmininkas yra įgaliojamas paskirti asmenį (-is), įgaliotą (-us) pasirašyti Sąjungą įpareigojantį Susitarimą.
   3 straipsnis
   Šis sprendimas skelbiamas Europos Sąjungos Oficialiajame leidinyje.
   4 straipsnis
   Šis sprendimas įsigalioja jo priėmimo dieną.

      Priimta Briuselyje, 2006 m. kovo 20 d.

            Tarybos vardu

            Pirmininkė

         U. PLASSNIK

      (1)  OL L 199, 2005 7 29, p. 92. Bendrieji veiksmai su pakeitimais, padarytais Bendraisiais veiksmais 2006/121/BUSP (OL L 49, 2006 2 21, p. 14).
    ---documentbreak---

               23.5.2006

               LT

               Europos Sąjungos oficialusis leidinys

               L 135/15

         VERTIMAS
   GRUZIJOS VYRIAUSYBĖS
   ir Europos Sąjungos susitarimas dėl ES specialiojo įgaliotinio Pietų Kaukaze ir jo paramos grupės statuso
   GRUZIJOS VYRIAUSYBĖ, toliau – priimančioji Šalis,
   ir
   EUROPOS SĄJUNGA, toliau – ES,
   toliau abi kartu – Šalys,
   ATSIŽVELGDAMOS Į:

               —

               2003 m. liepos 7 d. Tarybos bendruosius veiksmus 2003/496/BUSP dėl Europos Sąjungos specialiojo įgaliotinio Pietų Kaukaze skyrimo,

               —

               2003 m. gruodžio 8 d. Tarybos bendruosius veiksmus 2003/872/BUSP, iš dalies keičiančius Europos Sąjungos specialiojo įgaliotinio Pietų Kaukaze įgaliojimus ir pratęsiančius jų terminą,

               —

               2005 m. balandžio 26 d. Tarybos bendruosius veiksmus 2005/330/BUSP, iš dalies keičiančius Europos Sąjungos specialiojo įgaliotinio Pietų Kaukaze įgaliojimus,

               —

               2005 m. liepos 28 d. Tarybos bendruosius veiksmus 2005/582/BUSP, iš dalies keičiančius Europos Sąjungos specialiojo įgaliotinio Pietų Kaukaze įgaliojimus ir pratęsiančius jų terminą,

               —

               2005 m. liepos 6 d. Generalinio sekretoriaus-vyriausiojo įgaliotinio Javier Solana laišką Gruzijos ministrui pirmininkui Zurab Noghaideli ir jo 2005 m. rugpjūčio 31 d. atsakymą,

               —

               2006 m. vasario 20 d. Tarybos bendruosius veiksmus 2006/121/BUSP dėl Europos Sąjungos specialiojo įgaliotinio Pietų Kaukaze skyrimo,

         SUSITARĖ:
   1 straipsnis
   Bendrosios nuostatos
   1.   ES specialusis įgaliotinis (ESSĮ) ir jo paramos grupės nariai, įskaitant administracinį, techninį ir vietos personalą, laikosi priimančiosios Šalies įstatymų bei kitų teisės aktų ir nesiima veiksmų ar veiklos, kurie nesuderinami su jų pareigų nešališkumu ir tarptautiniu pobūdžiu ar su šio Susitarimo nuostatomis.
   2.   ESSĮ reguliariai ir laiku informuoja priimančiosios Šalies Vyriausybę apie jos teritorijoje esančių jo paramos grupės narių, įskaitant administracinį, techninį ir vietos personalą, skaičių, nurodo jų pavardes ir pilietybę, pateikdamas tokį sąrašą priimančiosios Šalies užsienio reikalų ministerijai.
   2 straipsnis
   ESSĮ ir jo paramos grupės imunitetai ir privilegijos
   ESSĮ ir jo paramos grupės nariams, išskyrus ESSĮ įdarbintą administracinį ir techninį personalą (įskaitant vietos personalą), suteikiamos privilegijos ir imunitetai, atitinkantys privilegijas ir imunitetus, kuriais naudojasi diplomatiniai pareigūnai pagal 1961 m. balandžio 18 d. Vienos konvenciją dėl diplomatinių santykių (toliau – Vienos konvencija). Tokios privilegijos ir imunitetai taip pat suteikiami ESSĮ šeimos nariams ir pirmiau nurodytos paramos grupės narių šeimos nariams.
   3 straipsnis
   ESSĮ ir jo paramos grupės statusas
   ESSĮ ir jo paramos grupei suteikiamas statusas, atitinkantis diplomatinės misijos statusą pagal Vienos konvenciją.
   4 straipsnis
   Administracinio ir techninio personalo imunitetai ir privilegijos
   ESSĮ įdarbintam administraciniam ir techniniam personalui suteikiamos privilegijos ir imunitetai, atitinkantys privilegijas ir imunitetus, kuriais naudojasi diplomatinės misijos administracinis ir techninis personalas pagal Vienos konvenciją.
   5 straipsnis
   Vietos personalo statusas
   ESSĮ įdarbintas priimančiosios Šalies pilietybę turintis arba nuolat joje gyvenantis vietos personalas priimančiojoje Šalyje turi statusą, atitinkantį diplomatinėje misijoje dirbančio vietos personalo turimą statusą pagal Vienos konvenciją.
   6 straipsnis
   Saugumas
   1.   Priimančiosios Šalies Vyriausybė, kiek leidžia jos pačios galimybės, visiškai prisiima atsakomybę už paramos grupės narių saugumą ir todėl, pasikonsultavusi su ESSĮ ar jo paskirtu atstovu, imasi visų būtinų priemonių jų apsaugai, saugai ir saugumui užtikrinti, įskaitant nemokamai vykdomus veiksmus, susijusius su paramos grupės evakuacija nepaprastosios padėties atveju, imantis visų būtinų priemonių.
   2.   Priimančiosios Šalies valdžios institucijos atsako už tai, kad bet kuriuo metu būtų užtikrinamas paramos grupės asmeninis, transporto ir būsto saugumas jiems dirbant ne Tbilisyje.
   3.   Susitarus su ESSĮ ar jo paskirtu atstovu ir jei būtina dėl susidariusios saugumo padėties, tokio saugumo priemonės apima aprūpinimą pakankamu ginkluotų ir tinkamai įranga aprūpintų darbuotojų, lydinčių paramos grupę kelionių metu, įskaitant keliones sraigtasparniais, skaičiumi.
   7 straipsnis
   Patekimas prie sienų
   ESSĮ ir jo paramos grupei, vykdantiems savo pareigas, suteikiama galimybė nekliudomai patekti prie priimančiosios Šalies šiaurinių, rytinių ir pietinių sienų.
   8 straipsnis
   Įsigaliojimas ir nutraukimas
   1.   Šis Susitarimas įsigalioja Šalims raštu pranešus apie tai, kad vidaus reikalavimai dėl įsigaliojimo buvo įvykdyti.
   2.   Šis Susitarimas gali būti iš dalies keičiamas remiantis Šalių raštišku tarpusavio susitarimu. Šie pakeitimai įsigalioja, kaip numatyta pirmiau išdėstytoje 1 dalyje.
   3.   Šis Susitarimas galioja, kol ESSĮ ir jo paramos grupė galutinai išvyksta.
   4.   Šį Susitarimą galima denonsuoti apie tai raštu pranešant kitai Šaliai. Denonsavimas įsigalioja praėjus šešiasdešimt dienų nuo tos dienos, kai kita Šalis gauna pranešimą apie denonsavimą.
   5.   Šio Susitarimo nutraukimas ar denonsavimas nedaro įtakos jokioms teisėms arba pareigoms, susijusioms su šio Susitarimo vykdymu prieš jo nutraukimą ar denonsavimą.

      Priimta Briuselyje, 2006 m. gegužės 12 d. anglų kalba.


Svarbus teisinis pranešimas

|

2006/568/EB: 2006 m. kovo 3 d. Komisijos sprendimas dėl Europos bendrijos ir Čilės Respublikos susitarimo pasikeičiant laiškais dėl prie Europos bendrijos bei jos valstybių narių ir Čilės Respublikos asociacijos susitarimo pridėto Prekybos spiritiniais ir aromatiniais gėrimais susitarimo II priedėlio pakeitimų sudarymo - Susitarimas pasikeičiant laiškais tarp Europos bendrijos ir Čilės Respublikos dėl prie Europos bendrijos bei jos valstybių narių ir Čilės Respublikos asociacijos susitarimo pridėto Prekybos spiritiniais ir aromatiniais gėrimais susitarimo II priedėlio pakeitimų

Oficialusis leidinys L 231 , 24/08/2006 p. 0135 - 0138

		Komisijos sprendimas2006 m. kovo 3 d.dėl Europos bendrijos ir Čilės Respublikos susitarimo pasikeičiant laiškais dėl prie Europos bendrijos bei jos valstybių narių ir Čilės Respublikos asociacijos susitarimo pridėto Prekybos spiritiniais ir aromatiniais gėrimais susitarimo II priedėlio pakeitimų sudarymo(2006/568/EB)EUROPOS BENDRIJŲ KOMISIJAatsižvelgdama į Europos bendrijos steigimo sutartį,atsižvelgdama į 2005 m. vasario 28 d. Tarybos sprendimą 2005/269/EB dėl Susitarimo, įsteigiančio Europos bendrijos bei jos valstybių narių ir Čilės Respublikos asociaciją sudarymo [1], ypač į jo 3 straipsnio 2 dalį,kadangi:(1) Atsižvelgiant į 2005m. birželio 13– 14 d. Madride vykusių Prekybos vynu susitarimo antrojo Jungtinio komiteto ir ES ir Čilės asociacijos susitarimo Prekybos spiritiniais ir aromatiniais gėrimais susitarimo pirmojo Jungtinio komiteto susitikimų išvadas, būtina iš dalies pakeisti prie Europos bendrijos bei jos valstybių narių ir Čilės Respublikos asociacijos susitarimo pridėto Prekybos spiritiniais ir aromatiniais gėrimais susitarimo II priedėlį, kad būtų leista Čilės vidaus rinkoje ribotais kiekiais iki 2014 m. sausio 1 d. naudoti kai kuriuos Čilės prekių ženklus, kurie sutampa su Bendrijos geografinėmis nuorodomis, kuris įsigalioja nuo 2006 m. balandžio 24 d.(2) Pagal pirmiau minėto Susitarimo 16 straipsnio 2 dalį Bendrija ir Čilės Respublika derėjosi dėl Susitarimo pasikeičiant laiškais sudarymo II priedėliui iš dalies pakeisti.(3) Todėl šis pasikeitimas raštais turėtų būti patvirtintas.(4) Šiame sprendime numatytos priemonės atitinka Spiritinių gėrimų vykdomojo komiteto nuomonę,NUSPRENDĖ:1 straipsnisEuropos bendrijos ir Čilės Respublikos susitarimas pasikeičiant laiškais, pakeičiantis prie Europos bendrijos bei jos valstybių narių ir Čilės Respublikos asociacijos susitarimo pridėto Prekybos spiritiniais ir aromatiniais gėrimais susitarimo II priedėlį, patvirtinamas Bendrijos vardu.Susitarimo tekstas pridedamas prie šio sprendimo.2 straipsnisUž žemės ūkį ir kaimo plėtrą atsakingas Komisijos narys yra įgaliojamas pasirašyti šį Bendriją saistantį Susitarimą pasikeičiant laiškais.Priimta Briuselyje, 2006 m. kovo 3 d.Komisijos varduMariann Fischer BoelKomisijos narė[1] OL L 84, 2005 4 2, p. 19.--------------------------------------------------Susitarimas pasikeičiant laiškaistarp Europos bendrijos ir Čilės Respublikos dėl prie Europos bendrijos bei jos valstybių narių ir Čilės Respublikos asociacijos susitarimo pridėto Prekybos spiritiniais ir aromatiniais gėrimais susitarimo II priedėlio pakeitimųLAIŠKAS Nr. 1Europos bendrijos laiškasBriuselis, 2006 m. balandžio 24 d.Gerbiamasis pone,Turiu garbę paminėti susitikimus dėl techninių adaptacijų, kurie vyko pagal prie 2002 m. lapkričio 18 d. Europos bendrijos bei jos valstybių narių ir Čilės Respublikos asociacijos susitarimo pridėto Prekybos spiritiniais ir aromatiniais gėrimais susitarimo 16 straipsnio 2 dalį, kurioje nurodyta, kad Susitariančiosios Šalys bendru sutarimu gali iš dalies pakeisti šio Susitarimo priedėlius atsižvelgdamos į Šalių įstatymų ir taisyklių pakeitimus.Šiuose susitikimuose buvo nuspręsta, kad kai kurie su Bendrijos geografinėmis nuorodomis sutampantys Čilės prekių ženklai turi būti įtraukti į II priedėlį (7 straipsnyje nurodytas prekių ženklų sąrašas).Todėl turiu garbę pasiūlyti, kad Prekybos spiritiniais ir aromatiniais gėrimais susitarimo II priedėlis būtų pakeistas pridedamu priedėliu, kuris įsigalioja nuo šiandien.Būčiau dėkinga, jei patvirtintumėte, kad Jūsų Vyriausybė sutinka su šio laiško turiniu.Reiškiu Jums savo didžią pagarbą.Europos bendrijos varduMariann Fischer BoelLAIŠKAS Nr. 2Čilės laiškasBriuselis, 2006 m. balandžio 24 d.Gerbiamoji ponia,Turiu garbę pranešti, kad gavau šios dienos Jūsų laišką, kuriame rašoma:"Turiu garbę paminėti susitikimus dėl techninių adaptacijų, kurie vyko pagal prie 2002 m. lapkričio 18 d. Europos bendrijos bei jos valstybių narių ir Čilės Respublikos asociacijos susitarimo pridėto Prekybos spiritiniais ir aromatiniais gėrimais susitarimo 16 straipsnio 2 dalį, kurioje nurodyta, kad Susitariančiosios Šalys bendru sutarimu gali iš dalies pakeisti šio Susitarimo priedėlius atsižvelgdamos į Šalių įstatymų ir taisyklių pakeitimus.Šiuose susitikimuose buvo nuspręsta, kad kai kurie su Bendrijos geografinėmis nuorodomis sutampantys Čilės prekių ženklai turi būti įtraukti į II priedėlį (7 straipsnyje nurodytas prekių ženklų sąrašas).Todėl turiu garbę pasiūlyti, kad Prekybos spiritiniais ir aromatiniais gėrimais susitarimo II priedėlis būtų pakeistas pridedamu priedėliu, kuris įsigalioja nuo šiandien.Būčiau dėkinga, jei patvirtintumėte, kad Jūsų Vyriausybė sutinka su šio laiško turiniu."Turiu garbę pranešti, kad Čilės Respublika pritaria šio laiško turiniui.Ponia, reiškiu Jums savo didžią pagarbą.Čilės Respublikos varduOscar Alcamán Riffo--------------------------------------------------""II PRIEDĖLIS7 STRAIPSNYJE NURODYTI PREKIŲ ŽENKLAIA. 7 straipsnio 2 dalyje nurodytų prekių ženklų sąrašasCognac JuanicoCoña ColGran CoñacGrappa San RemoB. 7 straipsnio 2a dalyje nurodytų prekių ženklų sąrašas [1]."Coñac MabilleCoñac Basin – PasquierCoñac Casino, CamarCoñac MendozaCoñac Cepa de Oro TraversoCoñac Black MontCoñac Lomas de BellavistaGran Coñac RucalbanCoñac JormusCoñac el Lagar de los LagosCoñac Tres PinosCoñac RiobarCoñac MiradorCoñac Tres Aguilas, Fray FranciscoCoñac Subercaseaux, 96, Blanc 96Coñac el GaiteroCoñac 103, Tres Palos CruzadosCoñac Quinta NormalCoñac MónacoCoñac Ponce de LeónCoñac AdasmeCoñac Monte GrandeCoñac Casa Dieguez, Saint Pierre du RoiCoñac D' CuzaCoñac TrianeroCalvados Quinta NormalArmagnac Quinta NormalGrapa MabilleGrapa CasinoGrapa IvrenGrapa Lomas de BellavistaGrapa RucalbanGrapa Valle del SurGrapa Tres PinosGrapa RiobarGrapa el GaiteroGrapa Sol Andino, UvitaGrapa Monte Grande"[1] Vyno, spiritinių ir aromatinių gėrimų, išvardytų prie Europos bendrijos bei jos valstybių narių ir Čilės Respublikos asociacijos susitarimo pridėtų Prekybos vynu susitarimo ir Prekybos spiritiniais ir aromatiniais gėrimais susitarimo B sąrašuose, kiekis neviršija 22000 hl per metus.--------------------------------------------------


title: 1996 m. gruodžio 16 d. Tarybos Sprendimas dėl Tarybos priimtų dokumentų dėl trečiųjų šalių piliečių nelegalios migracijos, readmisijos, neteisėto darbo ir bendradarbiavimo vykdant sprendimus dėl išsiuntimo įgyvendinimo kontrolės

text:
Svarbus teisinis pranešimas

|

31996D0749

Oficialusis leidinys L 342 , 31/12/1996 p. 0005 - 0005

		Tarybos Sprendimas1996 m. gruodžio 16 d.dėl Tarybos priimtų dokumentų dėl trečiųjų šalių piliečių nelegalios migracijos, readmisijos, neteisėto darbo ir bendradarbiavimo vykdant sprendimus dėl išsiuntimo įgyvendinimo kontrolės(96/749/TVR)EUROPOS SĄJUNGOS TARYBA,atsižvelgdama į Europos Sąjungos sutartį, ypač į jos K.3 straipsnio 2 dalies a punktą,atsižvelgdama į prioritetinių darbų programą, kurią Taryba patvirtino Briuselyje 1993 m. lapkričio 30 d., visų pirma ragindama parengti metinį pranešimą apie teisingumo ir vidaus reikalų srities laimėjimus, ir į 1996 m. spalio 14 d. Tarybos rezoliuciją, nustatančią bendradarbiavimo teisingumo ir vidaus reikalų srityje prioritetus 1996 m. liepos 1 d.–1998 m. birželio 30 d. [1] laikotarpiu,kadangi Sutarties K.1 straipsnio 3 dalies c punkte nurodyta, kad valstybės narės kovą su neteisėta trečiųjų šalių piliečių migracija, gyvenimu ir darbu valstybių narių teritorijoje laiko bendro intereso reikalu;kadangi dokumentų, kuriuos Taryba priėmė šioje srityje, įgyvendinimo kontrolė, kurią vykdo valstybės narės, parodys Tarybos darbo šioje srityje praktinį poveikį ir bus naudinga darbui ateityje,NUSPRENDĖ:1 straipsnisKlausimyno rengimasKiekvienais metais pirmininkaujančioji valstybė narė nusiunčia valstybėms narėms klausimyną apie tai, kaip jos įgyvendino Tarybos priimtus dokumentus dėl trečiųjų šalių piliečių nelegalios migracijos, readmisijos, neteisėto darbo ir bendradarbiavimo vykdant sprendimus dėl išsiuntimo.2 straipsnisKlausimyno turinysKlausimyne nurodoma:- nuostatos, kurias valstybės narės praėjusiais metais priėmė tose srityse, kurias reglamentuoja 1 straipsnyje nurodyti dokumentai,- sunkumai priimant šias nuostatas,- tikimybė ateityje priimti nuostatas pirmoje įtraukoje nurodytose srityse,- pirmiau nurodytų dokumentų ir nuostatų praktinis taikymas.3 straipsnisAtsakymų įvertinimasPranešimas, kurį pagal valstybių narių atsakymus parengia Tarybos Generalinis sekretoriatas, pateikiamas Tarybai.4 straipsnisĮgyvendinimas pirmą kartąPirmas klausimynas valstybėms narėms nusiunčiamas ne vėliau kaip iki 1997 m. birželio 30 d. ir jis apima laikotarpį nuo Europos Sąjungos sutarties įsigaliojimo.Priimta Briuselyje, 1996 m. gruodžio 16 d.Tarybos varduPirmininkasM. D. Higgins[1] OL C 319, 1996 10 26, p. 1.--------------------------------------------------


title: 2016 m. rugsėjo 12 d. Tarybos sprendimas, kuriuo priimama Tarybos pozicija dėl 2017 finansinių metų Europos Sąjungos bendrojo biudžeto projekto

text:
13.9.2016

               LT

               Europos Sąjungos oficialusis leidinys

               C 336/1

         TARYBOS SPRENDIMAS
   2016 m. rugsėjo 12 d.
   kuriuo priimama Tarybos pozicija dėl 2017 finansinių metų Europos Sąjungos bendrojo biudžeto projekto
   (2016/C 336/01)
   EUROPOS SĄJUNGOS TARYBA,
   atsižvelgdama į Sutartį dėl Europos Sąjungos veikimo, ypač jos 314 straipsnio 3 dalį, kartu su Europos atominės energijos bendrijos steigimo sutartimi, ypač jos 106a straipsniu,
   kadangi:

               (1)

               2016 m. liepos 18 d. Komisija pateikė pasiūlymą dėl 2017 finansinių metų Europos Sąjungos bendrojo biudžeto projekto (1);

               (2)

               Taryba išnagrinėjo Komisijos pasiūlymą, kad nustatytų poziciją, kuri pajamų požiūriu būtų suderinta su 2007 m. birželio 7 d. Tarybos sprendimu 2007/436/EB, Euratomas dėl Europos Bendrijų nuosavų išteklių sistemos (2), o išlaidų požiūriu – su 2013 m. gruodžio 2 d. Tarybos reglamentu (ES, Euratomas) Nr. 1311/2013, kuriuo nustatoma 2014–2020 m. daugiametė finansinė programa (3),

         NUSPRENDĖ:
   Vienintelis straipsnis
   2016 m. rugsėjo 12 d. Taryba priėmė Tarybos poziciją dėl 2017 finansinių metų Europos Sąjungos bendrojo biudžeto projekto.
   Visą pozicijos tekstą galima rasti Tarybos svetainėje (http://www.consilium.europa.eu/) arba iš jos atsisiųsti.

      Priimta Briuselyje 2016 m. rugsėjo 12 d.

            Tarybos vardu

            Pirmininkas

         M. LAJČÁK

      (1)  COM(2016) 300 final.

      (2)  OL L 163, 2007 6 23, p. 17.

      (3)  OL L 347, 2013 12 20, p. 884.


title: 1989 m. gegužės 3 d. Tarybos sprendimas dėl Trečio papildomo protokolo prie Europos ekonominės Islandijos Respublikos susitarimo, sąlygoto Ispanijos Karalystės ir Portugalijos Respublikos stojimo į Bendriją, sudarymo

text:
Svarbus teisinis pranešimas

|

31989D0433

Oficialusis leidinys L 206 , 18/07/1989 p. 0007 - 0007 specialusis leidimas suomių kalba: skyrius 11 tomas 15 p. 0105  specialusis leidimas švedų kalba: skyrius 11 tomas 15 p. 0105

		Tarybos sprendimas1989 m. gegužės 3 d.dėl Trečio papildomo protokolo prie Europos ekonominės Islandijos Respublikos susitarimo, sąlygoto Ispanijos Karalystės ir Portugalijos Respublikos stojimo į Bendriją, sudarymo(89/433/EEB)EUROPOS BENDRIJŲ TARYBA,atsižvelgdama į Europos ekonominės bendrijos steigimo sutartį, ypač į jos 113 straipsnį,atsižvelgdama į Komisijos pasiūlymą,kadangi visiškas iš Ispanijos įvežamų prekių apmokestinimo muitais ir mokesčiais sustabdymas Islandijos Respublikoje palengvintų prekybą tarp šių dviejų šalių;kadangi Papildomas protokolas prie Europos ekonominės bendrijos ir Norvegijos Karalystės susitarimo [1], sąlygoto Ispanijos Karalystės ir Portugalijos Respublikos stojimo į Bendriją ir pasirašyto Briuselyje 1972 m. liepos 22 d., nenumato iš Ispanijos įvežamų prekių apmokestinimo muitais sustabdymo Islandijos Respublikoje;kadangi dėl šios priežasties būtina patvirtinti Trečią papildomą protokolą prie minėto susitarimo, siekiant visiškai sustabdyti iš Ispanijos į Islandiją įvežamų prekių, kurias numato minėtas susitarimas, apmokestinimą muitais,NUSPRENDĖ:1 straipsnisBendrijos vardu yra patvirtinamas Trečias papildomas protokolas prie Europos ekonominės bendrijos ir Islandijos Respublikos susitarimo, sąlygoto Ispanijos Karalystės ir Portugalijos Respublikos stojimo į Bendriją.Protokolo tekstas yra pridedamas prie šio sprendimo.2 straipsnisTarybos pirmininkas pateikia Protokolo 3 straipsnyje numatytą pranešimą [2].3 straipsnisŠis sprendimas įsigalioja kitą dieną po jo paskelbimo Europos Bendrijų oficialiajame leidinyje.Priimta Briuselyje, 1989 m. gegužės 3 d.Tarybos varduPirmininkasP. Solbes[1] OL L 301, 1971 12 31, p. 2.[2] Tarybos Generalinis Sekretoriatas protokolo įsigaliojimo datą paskelbs Europos Bendrijų oficialiajame leidinyje.--------------------------------------------------


title: 2008 m. sausio 28 d. Tarybos sprendimas 2008/266/BUSP dėl Europos Sąjungos ir Čado Respublikos susitarimo dėl Europos Sąjungos vadovaujamų pajėgų statuso Čado Respublikoje sudarymo

text:
26.3.2008

               LT

               Europos Sąjungos oficialusis leidinys

               L 83/39

         TARYBOS SPRENDIMAS 2008/266/BUSP
   2008 m. sausio 28 d.
   dėl Europos Sąjungos ir Čado Respublikos susitarimo dėl Europos Sąjungos vadovaujamų pajėgų statuso Čado Respublikoje sudarymo
   EUROPOS SĄJUNGOS TARYBA,
   atsižvelgdama į Europos Sąjungos sutartį, ypač į jos 24 straipsnį,
   atsižvelgdama į pirmininkaujančios valstybės narės rekomendaciją,
   kadangi:

               (1)

               2007 m. rugsėjo 25 d. Jungtinių Tautų Saugumo Taryba priėmė Rezoliuciją Nr. 1778 (2007), kuria patvirtinamas Jungtinių Tautų misijos Centrinės Afrikos Respublikoje ir Čade (MINURCAT) įsteigimas, o Europos Sąjungai leidžiama dvylika mėnesių nuo pradinio operatyvinio pasirengimo paskelbimo vykdyti šiose šalyse Jungtinių Tautų misijai remti skirtą operaciją. Be to, Rezoliucija Čado Respublikos ir Centrinės Afrikos Respublikos vyriausybės buvo pakviestos kuo greičiau sudaryti susitarimus dėl Europos Sąjungos operacijos pajėgų statuso.

               (2)

               2007 m. spalio 15 d. Taryba priėmė Bendruosius veiksmus 2007/677/BUSP dėl Europos Sąjungos karinės operacijos Čado Respublikoje ir Centrinės Afrikos Respublikoje (EUFOR Tchad/RCA) (1).

               (3)

               2007 m. rugsėjo 18 d. gavusi Tarybos įgaliojimą pagal Sutarties 24 straipsnį pirmininkaujanti valstybė narė, padedant generaliniam sekretoriui-vyriausiajam įgaliotiniui, vedė derybas dėl Europos Sąjungos ir Čado Respublikos susitarimo dėl Europos Sąjungos vadovaujamų pajėgų statuso Čado Respublikoje.

               (4)

               Šis Susitarimas turėtų būti patvirtintas,

         NUSPRENDĖ:
   1 straipsnis
   Europos Sąjungos vardu patvirtinamas Europos Sąjungos ir Čado Respublikos susitarimas dėl Europos Sąjungos vadovaujamų pajėgų statuso Čado Respublikoje.
   Susitarimo tekstas pridedamas prie šio sprendimo.
   2 straipsnis
   Tarybos pirmininkas įgaliojamas paskirti asmenį, įgaliotą pasirašyti šį Europos Sąjungą įpareigojantį susitarimą.
   3 straipsnis
   Šis sprendimas įsigalioja jo priėmimo dieną.
   4 straipsnis
   Šis sprendimas skelbiamas Europos Sąjungos oficialiajame leidinyje.

      Priimta Briuselyje, 2008 m. sausio 28 d.

            Tarybos vardu

            Pirmininkas

         D. RUPEL

      (1)  OL L 279, 2007 10 23, p. 21.
    ---documentbreak---

               26.3.2008

               LT

               Europos Sąjungos oficialusis leidinys

               L 83/40

         VERTIMAS
   Europos Sąjungos ir Čado Respublikos
   SUSITARIMAS
   dėl Europos Sąjungos vadovaujamų pajėgų statuso Čado Respublikoje
   EUROPOS SĄJUNGA (toliau – ES)
   ir
   ČADO RESPUBLIKA (toliau – Priimančioji valstybė)
   toliau vadinamos Šalimis,
   ATSIŽVELGDAMOS Į:

               —

               2007 m. rugsėjo 25 d. Jungtinių Tautų Saugumo Tarybos rezoliuciją Nr. 1778 (2007),

               —

               2007 m. spalio 15 d. Bendruosius veiksmus 2007/677/BUSP dėl Europos Sąjungos karinės operacijos Čado Respublikoje ir Centrinės Afrikos Respublikoje (1) (EUFOR Tchad/RCA),

               —

               tai, kad šis Susitarimas nepažeis Šalių teisių ir įsipareigojimų pagal tarptautinius susitarimus ir kitus tarptautinių teismų steigimo dokumentus, įskaitant Tarptautinio baudžiamojo teismo statutą,

         SUSITARĖ:
   1 straipsnis
   Taikymo sritis ir apibrėžimai
   1.   Šis Susitarimas taikomas Europos Sąjungos vadovaujamoms pajėgoms ir jų personalui.
   2.   Šis Susitarimas taikomas tik priimančiosios valstybės teritorijoje.
   3.   Šiame Susitarime:

               a)

               Europos Sąjungos vadovaujamos pajėgos (EUFOR) – ES kariniai štabai ir nacionaliniai kontingentai, prisidedantys prie operacijos, jų įranga ir transporto priemonės;

               b)

               operacija – karinės misijos parengimas, įsteigimas, vykdymas ir rėmimas pagal suteiktus įgaliojimus, susijusius su 2007 m. rugsėjo 25 d. Jungtinių Tautų Saugumo Tarybos rezoliucija Nr. 1778 (2007);

               c)

               ES pajėgų vadas – operacijos veiksmų vadas;

               d)

               ES kariniai štabai – kariniai štabai ir jų junginiai, nepriklausomai nuo jų vietos, kurie yra pavaldūs ES kariniams vadams, vadovaujantiems karinei operacijai ar vykdantiems jos priežiūrą;

               e)

               nacionaliniai kontingentai – Europos Sąjungos valstybėms narėms ir kitoms operacijoje dalyvaujančioms valstybėms priklausantys vienetai ir junginiai;

               f)

               EUFOR personalas – EUFOR priskirtas civilinis ir karinis personalas, taip pat personalas, dislokuotas operacijai parengti, bei personalas, atliekantis su operacija susijusią siunčiančiosios valstybės ar ES institucijos misiją, esantis, jeigu šiame Susitarime nenumatyta kitaip, priimančiosios valstybės teritorijoje, išskyrus vietoje įdarbintą personalą bei tarptautinių komercinių rangovų įdarbintą personalą;

               g)

               vietoje įdarbintas personalas – priimančiosios valstybės pilietybę turintys arba nuolat joje gyvenantys personalo nariai;

               h)

               infrastruktūra – visos patalpos, būstai ir žemė, reikalingi EUFOR ir EUFOR personalui;

               i)

               siunčiančioji valstybė – valstybė, EUFOR suteikianti nacionalinį kontingentą.

         2 straipsnis
   Bendrosios nuostatos
   1.   EUFOR ir EUFOR personalas laikosi priimančiosios valstybės įstatymų ir kitų teisės aktų bei nesiima veiksmų ar veiklos, kurie nesuderinami su operacijos tikslais.
   2.   EUFOR reguliariai informuoja priimančiosios valstybės Vyriausybę apie priimančiosios valstybės teritorijoje dislokuotų EUFOR personalo narių skaičių.
   3 straipsnis
   Identifikavimas
   1.   EUFOR personalo nariai visą laiką turi nešiotis pasus ar karinius bilietus.
   2.   EUFOR automobiliai, orlaiviai, laivai ir kitos transporto priemonės aiškiai paženklinamos EUFOR skiriamaisiais ženklais ir (arba) registracijos numeriais, apie kuriuos informuojamos atitinkamos priimančiosios valstybės institucijos.
   3.   EUFOR turi teisę savo infrastruktūroje, automobiliuose ir kitose transporto priemonėse iškelti Europos Sąjungos vėliavą bei juos paženklinti kariniais skiriamaisiais ženklais, pavadinimais ir oficialiais simboliais. EUFOR personalo narių uniformos aiškiai paženklinamos EUFOR emblema. Nacionalines vėliavas ar operacijoje dalyvaujančių nacionalinių kontingentų skiriamuosius ženklus galima naudoti EUFOR infrastruktūroje, ant automobilių ir kitų transporto priemonių ES pajėgų vado sprendimu.
   4 straipsnis
   Sienų kirtimas ir judėjimas priimančiosios valstybės teritorijoje
   1.   EUFOR personalo nariai atvyksta į priimančiosios valstybės teritoriją tik pateikę 3 straipsnio 1 dalyje numatytus dokumentus arba, jeigu atvykstama pirmą kartą, EUFOR išduotą asmeninį ar kolektyvinį judėjimo įsakymą. Jiems atvykstant į priimančiosios valstybės teritoriją, išvykstant iš jos ar esant joje netaikomos pasų ir vizų taisyklės, imigracinis tikrinimas ir muitinės tikrinimas.
   2.   EUFOR personalo nariams netaikomos priimančiosios valstybės taisyklės dėl užsieniečių registravimo ir kontrolės, tačiau jiems nesuteikiama teisė nuolat būti ar gyventi priimančiosios valstybės teritorijoje.
   3.   Priimančiajai valstybei pranešama apie EUFOR priklausantį turtą ir transporto priemones, atvykstančias į priimančiosios valstybės teritoriją, kertančias ją tranzitu ar išvykstančias iš jos, turint tikslą paremti operaciją. Tačiau EUFOR netaikomas reikalavimas pateikti muitinės dokumentus bei neatliekamas jų patikrinimas.
   4.   EUFOR personalo nariai priimančiosios valstybės teritorijoje gali vairuoti motorines transporto priemones ir naudoti orlaivius, jeigu jie atitinkamai turi galiojančius nacionalinius, tarptautinius ar karinius vairuotojo pažymėjimus ar piloto pažymėjimus.
   5.   Šioje operacijoje priimančioji valstybė suteikia EUFOR ir EUFOR personalo nariams judėjimo laisvę ir laisvę keliauti jos teritorijoje, įskaitant jos oro erdvę, bendradarbiaujant su priimančiosios valstybės kompetentingomis institucijomis, pagal šio Susitarimo 18 straipsnyje numatytus susitarimus.
   6.   Kompetentingoms Čado institucijoms pritarus šioje operacijoje EUFOR gali atlikti pratybas, įskaitant ginkluotės pratybas, priimančiosios valstybės teritorijoje, įskaitant jos oro erdvę.
   7.   Šioje operacijoje EUFOR gali naudotis viešaisiais keliais, tiltais, keltais ir oro uostais nemokėdamos muitų, rinkliavų, kelių mokesčių, mokesčių ir panašaus pobūdžio privalomųjų mokėjimų. EUFOR neatleidžiamos nuo pagrįstų privalomųjų mokėjimų už prašomas ir gaunamas paslaugas sąlygomis, kurios taikomos paslaugoms, teikiamoms priimančiosios valstybės karinėms pajėgoms.
   5 straipsnis
   Priimančiosios valstybės suteikiamos EUFOR privilegijos ir imunitetai
   1.   EUFOR infrastruktūra turi neliečiamybę. Priimančiosios valstybės atstovai negali į ją įeiti be ES pajėgų vado sutikimo.
   2.   EUFOR infrastruktūrai, joje esantiems baldams ir kitam turtui bei EUFOR transporto priemonėms negali būti taikoma krata, rekvizavimas, areštas ar sunaikinimas.
   3.   EUFOR, jų nuosavybei ir turtui, kur jie bebūtų ir kas juos turėtų, taikomas imunitetas nuo bet kokių teisinių procesinių veiksmų.
   4.   EUFOR archyvai ir dokumentai turi neliečiamybę bet kuriuo metu, kur jie bebūtų.
   5.   Oficiali EUFOR korespondencija turi neliečiamybę. Oficiali korespondencija – visa su operacija ir jos funkcijomis susijusi korespondencija.
   6.   EUFOR ir jų tiekėjai bei rangovai, su sąlyga, kad jie nėra priimančiosios valstybės nacionaliniai subjektai, atleidžiami nuo visų nacionalinių, regioninių ir komunalinių mokesčių ar panašaus pobūdžio privalomųjų mokėjimų už įsigytas ir importuojamas prekes, suteiktas paslaugas ir EUFOR naudojamą infrastruktūrą, jeigu visa tai skirta operacijos tikslams. EUFOR neatleidžiamos nuo mokesčių ar privalomųjų mokėjimų, mokamų už suteiktas paslaugas.
   7.   Priimančioji valstybė leidžia įvežti tik operacijos tikslams skirtas prekes, karines transporto priemones, karinę įrangą ir produktus ir atleidžia nuo visų muitų, rinkliavų, kelių mokesčių, mokesčių ir panašaus pobūdžio privalomųjų mokėjimų, išskyrus mokesčius už sandėliavimą, pervežimą ir užmokestį už kitas suteiktas paslaugas.
   6 straipsnis
   Priimančiosios valstybės suteikiamos EUFOR personalo privilegijos ir imunitetai
   1.   EUFOR personalo narių negalima suimti ar sulaikyti.
   2.   EUFOR personalo narių dokumentai, korespondencija ir nuosavybė turi neliečiamybę, išskyrus tuos atvejus, kai taikomos pagal 6 dalį leidžiamos vykdymo priemonės.
   3.   EUFOR personalo nariai turi imunitetą priimančiosios valstybės baudžiamosios jurisdikcijos atžvilgiu.
   EUFOR personalo narių imunitetą baudžiamosios jurisdikcijos atžvilgiu atitinkamais atvejais gali panaikinti siunčiančioji valstybė ar atitinkama ES institucija. Tokį panaikinimą visada būtina aiškiai apibrėžti.
   4.   EUFOR personalo nariai turi imunitetą priimančiosios valstybės civilinės ir administracinės jurisdikcijos atžvilgiu dėl visko, kas jų pasakyta ar parašyta ir dėl visų veiksmų, padarytų atliekant oficialias funkcijas. Jeigu prieš EUFOR personalo narius pradedama civilinė byla priimančiosios valstybės teisme, apie tai nedelsiant pranešama ES pajėgų vadui ir siunčiančiosios valstybės kompetentingai institucijai ar ES institucijai. ES pajėgų vadas ir siunčiančiosios valstybės kompetentinga institucija ar ES institucija prieš teisminio bylos nagrinėjimo pradžią teismui patvirtina, kad atitinkamą veiksmą EUFOR personalo nariai padarė atlikdami savo oficialias funkcijas.
   Jeigu veiksmas buvo padarytas atliekant oficialias funkcijas, teismo procesas nepradedamas ir taikomos 15 straipsnio nuostatos. Jeigu veiksmas buvo padarytas neatliekant oficialių funkcijų, galima tęsti teismo procesą. ES pajėgų vado ir siunčiančiosios valstybės kompetentingos institucijos ar ES institucijos patvirtinimas yra įpareigojantis priimančiosios valstybės jurisdikcijos atžvilgiu; jo negalima užginčyti.
   EUFOR personalo narių pradėtas teismo procesas kliudo jiems remtis imunitetu jurisdikcijos atžvilgiu dėl priešieškinio, tiesiogiai susijusio su pagrindiniu ieškiniu.
   5.   EUFOR personalo nariai nėra įpareigoti duoti liudytojo parodymus.
   6.   EUFOR personalo nariams negalima taikyti jokių vykdymo priemonių, išskyrus tuos atvejus, kai jiems iškeliama su jų oficialiomis funkcijomis nesusijusi civilinė byla. Kai ES pajėgų vadas patvirtina, kad EUFOR personalo narių nuosavybė yra reikalinga jų oficialioms funkcijoms atlikti, ji negali būti konfiskuojama vykdant teismo sprendimą, nuosprendį ar nutartį. Civilinėse bylose netaikomi jokie apribojimai EUFOR personalo narių asmens laisvei ar kitos suvaržymo priemonės.
   7.   Tai, kad EUFOR personalo nariai turi imunitetą priimančiosios valstybės jurisdikcijos atžvilgiu, nereiškia, kad atitinkamos siunčiančiosios valstybės jiems neturi jurisdikcijos.
   8.   EUFOR personalo narių EUFOR suteiktoms paslaugoms netaikomos socialinės apsaugos nuostatos, kurios gali galioti priimančiojoje valstybėje.
   9.   EUFOR personalo narių tarnybinės pajamos ir atlyginimai, kuriuos jiems moka EUFOR arba siunčiančiosios valstybės, bei pajamos, gaunamos ne priimančiojoje valstybėje, neapmokestinamos priimančiosios valstybės mokesčiais.
   10.   EUFOR personalo narių naudojami daiktai ir asmeninis turtas neapmokestinami mokesčiais ir rinkliavomis pagal 1992 m. balandžio 30 d. įstatymą 2/92-UDEAC/556-CD-SE 1. Siekiant pasinaudoti šiomis lengvatomis ES pajėgų vadas pateikia kompetentingoms institucijoms savo pasirašytą prašymą patvirtinti atleidimą nuo rinkliavų ir mokesčių.
   EUFOR personalo narių asmeninis bagažas netikrinamas, išskyrus atvejus, kai yra rimtų priežasčių manyti, kad jame yra daiktų arba turto, kurie nėra skirti EUFOR personalo narių asmeninam naudojimui, arba daiktų, kuriuos įvežti ar išvežti draudžiama įstatymu arba kuriuos įvežant ar išvežant atliekamas patikrinimas pagal priimančiosios valstybės karantino taisykles. Toks patikrinimas atliekamas tik dalyvaujant atitinkamam EUFOR personalo nariui arba EUFOR įgaliotajam atstovui.
   7 straipsnis
   Vietoje įdarbintas personalas
   Vietoje įdarbintas personalas naudojasi privilegijomis ir imunitetais tik tiek, kiek tai leidžia priimančioji valstybė. Tačiau priimančioji valstybė naudojasi jurisdikcija to personalo nario atžvilgiu pernelyg nekliudydama vykdyti operacijos funkcijas.
   8 straipsnis
   Baudžiamoji jurisdikcija
   Siunčiančiosios valstybės kompetentingos institucijos turi teisę priimančiosios valstybės teritorijoje pagal atitinkamą siunčiančiosios valstybės teisę viso EUFOR personalo atžvilgiu naudotis baudžiamąja jurisdikcija ir taikyti drausmines priemones, suteiktas pagal siunčiančiosios valstybės teisę.
   9 straipsnis
   Uniforma ir ginklai
   1.   Uniformos nešiojimas reglamentuojamas ES pajėgų vado priimtose taisyklėse.
   2.   EUFOR karinio personalo nariai gali nešiotis ginklus ir amuniciją, jeigu jie yra įgalioti tai daryti pagal jiems duotus nurodymus.
   10 straipsnis
   Priimančiosios valstybės parama ir sutarčių sudarymas
   1.   Priimančioji valstybė sutinka padėti EUFOR surasti tinkamą infrastruktūrą, jei to buvo paprašyta.
   2.   Priimančioji valstybė nemokamai suteikia jai priklausančią arba privatiems juridiniams asmenims priklausančią infrastruktūrą, jeigu šios infrastruktūros prašoma EUFOR administracinės veiklos ir operacijų vykdymui.
   3.   Atsižvelgdama į turimas priemones ir galimybes priimančioji valstybė padeda rengti, įsteigti, vykdyti ir remti operaciją. Priimančiosios valstybės pagalba ir parama operacijai teikiama tokiomis pačiomis sąlygomis, kaip ir priimančiosios valstybės ginkluotosioms pajėgoms teikiama pagalba ir parama.
   4.   Priimančiojoje valstybėje EUFOR sudarytoms sutartims taikytina teisė nustatoma sutartimi.
   5.   Sutartyje galima numatyti, kad 15 straipsnio 3 ir 4 dalyse nurodyta ginčų sprendimo tvarka taikoma ginčams, kylantiems dėl sutarties taikymo.
   6.   Priimančioji valstybė sudaro palankias sąlygas sutarčių, kurias operacijos tikslais EUFOR sudaro su komerciniais subjektais, įgyvendinimui.
   11 straipsnis
   Infrastruktūros keitimas
   1.   EUFOR turi teisę statyti, keisti infrastruktūrą arba daryti kitus jos pakeitimus, jei to reikia dėl jų operacijų vykdymo.
   2.   Priimančioji valstybė nereikalauja iš EUFOR jokios kompensacijos už tokias statybas ar keitimus.
   12 straipsnis
   EUFOR personalo narių mirties atvejai
   1.   ES pajėgų vadas turi teisę pasirūpinti visais reikalingais formalumais dėl EUFOR personalo nario palaikų ir asmeninės velionio nuosavybės pargabenimo į tėvynę bei tai sutvarkyti.
   2.   EUFOR nario mirties atveju autopsija atliekama tik gavus atitinkamos valstybės sutikimą arba dalyvaujant EUFOR ir (arba) atitinkamos valstybės atstovui.
   3.   Priimančioji valstybė ir EUFOR visapusiškai bendradarbiauja siekdamos kuo anksčiau pargabenti EUFOR personalo nario palaikus į tėvynę.
   13 straipsnis
   EUFOR ir karo policijos saugumas
   1.   Priimančioji valstybė imasi visų tinkamų priemonių, kad užtikrintų EUFOR ir EUFOR personalo saugumą ir apsaugą.
   2.   EUFOR įgaliotos imtis reikiamų priemonių, kad apsaugotų savo infrastruktūrą, įskaitant mokymui skirtą infrastruktūrą, nuo užpuolimo ar įsibrovimo iš išorės.
   3.   Tvarkos palaikymui EUFOR infrastruktūroje ES pajėgų vadas gali įsteigti karo policijos padalinį.
   4.   Karo policijos padalinys, konsultuodamasis ir bendradarbiaudamas su priimančiosios valstybės karo policija arba policija, gali veikti ir už infrastruktūros ribų, kad būtų užtikrintas tvarkos ir EUFOR personalo drausmės palaikymas.
   14 straipsnis
   Ryšiai
   1.   EUFOR gali įrengti ir naudotis radijo dažnių siuntimo ir priėmimo stotimis bei palydovinėmis sistemomis. Siekdamos išvengti konfliktų dėl atitinkamų dažnių naudojimo, jos bendradarbiauja su priimančiosios valstybės kompetentingomis institucijomis. Priimančioji valstybė suteikia nemokamą prieigą prie dažnių spektro.
   2.   EUFOR operacijos tikslais turi teisę be jokių apribojimų naudotis radijo (įskaitant palydovinį, mobilųjį ir portatyvinį radiją), telefono, telegrafo ir faksimiliniu ryšiu bei kitomis priemonėmis, taip pat teisę sumontuoti įrangą, būtiną tokių ryšių palaikymui EUFOR infrastruktūroje arba tarp EUFOR infrastruktūrų, įskaitant kabelių ir antžeminių linijų tiesimą.
   3.   Joms priklausančioje infrastruktūroje EUFOR turi teisę pasirūpinti būtinomis priemonėmis dėl pašto, adresuoto EUFOR ir (arba) EUFOR personalui ir kurį siunčia EUFOR ir (arba) EUFOR personalas, perdavimo.
   4.   Pirmiau nurodyta įranga turi būti diegiama glaudžiai bendradarbiaujant su priimančiąja valstybe pagal šio Susitarimo 18 straipsnyje numatytus susitarimus.
   15 straipsnis
   Ieškiniai mirties, sužalojimo, patirtos žalos ar praradimo atveju
   1.   EUFOR ir EUFOR personalas neatsako už žalą civilių gyventojų arba valdžios turtui, arba už tokio turto praradimą, jei tai buvo neišvengiama dėl operatyvinės veiklos arba jei tai atsitiko dėl veiklos, susijusios su visuomenės neramumais ar EUFOR apsauga.
   2.   Siekiant taikiai išspręsti ginčą, ieškiniai dėl žalos civilių gyventojų arba valdžios turtui, arba dėl tokio turto praradimo, kurie nepatenka į 1 dalies taikymo sritį, taip pat ieškiniai asmenų mirties arba sužalojimo atveju, arba dėl žalos EUFOR turtui arba dėl tokio turto praradimo, persiunčiami EUFOR per priimančiosios valstybės kompetentingas institucijas, jei tai yra priimančiosios valstybės fizinių ar juridinių asmenų iškelti ieškiniai, arba priimančiosios valstybės kompetentingoms institucijoms, jei tai yra ieškiniai, kuriuos iškėlė EUFOR.
   3.   Nepavykus ginčo išspręsti taikiai, ieškinys perduodamas ieškinių nagrinėjimo komisijai, kurią vienodu pagrindu sudaro EUFOR ir priimančiosios valstybės atstovai. Ginčas išsprendžiamas bendru susitarimu.
   4.   Tuo atveju, jei ieškinių nagrinėjimo komisija ginčo negali išspręsti:

               a)

               ginčą dėl ieškinių iki ne daugiau kaip 40 000 EUR diplomatinėmis priemonėmis sprendžia priimančioji valstybė ir ES atstovai;

               b)

               ginčas dėl ieškinių, viršijančių a punkte nurodytą sumą, perduodamas arbitražui, kurio sprendimai yra privalomi.

         5.   Arbitražą sudaro trys arbitrai, kurių vieną skiria priimančioji valstybė narė, antrą – EUFOR, o trečią – bendrai priimančioji valstybė ir EUFOR. Tais atvejais, kai viena iš Šalių nepaskiria arbitro per dviejų mėnesių laikotarpį, arba kai priimančioji valstybė ir EUFOR negali susitarti dėl trečiojo arbitro paskyrimo, tą arbitrą skiria Europos Bendrijų Teisingumo Teismo pirmininkas.
   6.   EUFOR ir priimančiosios valstybės administracinės institucijos sudaro administracinį susitarimą siekdamos nustatyti ieškinių nagrinėjimo komisijos ir arbitražo įgaliojimus, šiose institucijose taikytiną tvarką ir ieškinių padavimo sąlygas.
   16 straipsnis
   Ryšių palaikymas ir ginčai
   1.   Visus klausimus, kylančius dėl šio Susitarimo taikymo, bendrai sprendžia EUFOR atstovai ir priimančiosios valstybės kompetentingos institucijos.
   2.   Nepavykus iš anksto susitarti, ginčus dėl šio Susitarimo aiškinimo ar taikymo vien tik diplomatinėmis priemonėmis tarpusavyje sprendžia priimančioji valstybė ir ES atstovai.
   17 straipsnis
   Kitos nuostatos
   1.   Šiame Susitarime darant nuorodą į EUFOR ir EUFOR personalo privilegijas, imunitetus ir teises, priimančiosios valstybės vyriausybė yra atsakinga už jų įgyvendinimą ir vykdymą atitinkamų priimančiosios valstybės vietos valdžios institucijų vardu.
   2.   Nė viena šio Susitarimo nuostata nesiekiama arba negali būti aiškinama kaip leidžianti nukrypti nuo teisių, kurios gali būti suteiktos ES valstybei narei arba bet kuriai kitai valstybei, prisidedančiai prie EUFOR pagal kitus susitarimus.
   18 straipsnis
   Įgyvendinimo susitarimai
   Taikant šį Susitarimą, operatyvinius, administracinius ir techninius klausimus galima reglamentuoti atskirais susitarimais, sudarytinais tarp ES pajėgų vado ir priimančiosios valstybės administracinės valdžios institucijų.
   19 straipsnis
   Įsigaliojimas ir nutraukimas
   1.   Šis Susitarimas taikomas laikinai nuo jo pasirašymo dienos ir įsigalioja, kai abi Šalys baigia nacionalinio patvirtinimo procedūras ir galioja iki paskutiniojo EUFOR dalinio arba paskutiniųjų EUFOR personalo narių išvykimo, apie kurį praneša EUFOR.
   2.   Nepaisant 1 dalies, laikoma, kad 4 straipsnio 7 dalyje, 5 straipsnio 1–3, 6 ir 7 dalyse, 6 straipsnio 1, 3, 4, 6 ir 8–10 dalyse, 10 straipsnio 2 dalyje, 11 straipsnyje, 13 straipsnio 1 ir 2 dalyse ir 15 straipsnyje išdėstytos nuostatos taikomos nuo pirmųjų EUFOR personalo narių dislokavimo datos, jeigu pastaroji data yra ankstesnė už šio Susitarimo įsigaliojimo datą.
   3.   Šis Susitarimas gali būti iš dalies keičiamas rašytiniu Šalių susitarimu.
   4.   Šio Susitarimo nutraukimas neturi įtakos teisėms ar įsipareigojimams, atsirandantiems vykdant šį Susitarimą iki tokio nutraukimo.

      Pasirašyta Ndžamenoje 2008 m. kovo 6 d. keturiais originaliais egzemplioriais prancūzų kalba.

      (1)  OL L 279, 2007 10 23, p. 21.